กสิกรไทยตั้งโบรกเกอร์ลุยประกันรถ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ธนาคารกสิกรไทยตั้งโบรกเกอร์ขายประกันผ่านลีสซิงในเครือ หวังเบี้ยปีละ 1,200 ล้านบาท
นายสุรศักดิ์ ดุษฎีเมธา รองกรรมการผู้จัดการ ธนาคารกสิกรไทย เปิดเผยว่า ธนาคารได้จัดตั้งบริษัทลูกขึ้นมาใหม่ชื่อ บริษัท โพรเกรส มัลติ อินชัวรันส์ โบรกเกอร์ เพื่อรองรับงานการทำธุรกรรมของธนาคาร โดยมีธนาคารเป็นผู้ถือหุ้น 100% ทุนจดทะเบียน 5 ล้านบาท
“งานหลักของโบรกเกอร์ใหม่จะรองรับงานขายประกันรถยนต์ให้กับลีสซิง กสิกรไทยโดยเฉพาะ และยังเป็นไปตามกฎเกณฑ์ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนด” นายสุรศักดิ์ กล่าว
นายอิสระ วงศ์รุ่ง กรรมการผู้จัดการ บริษัท ลีสซิ่ง กสิกรไทย กล่าวว่า บริษัท โพรเกรส มัลติ อินชัวรันส์ โบรกเกอร์ จะเริ่มขายประกันให้กับบริษัท ลีสซิ่ง กสิกรไทย ตั้งแต่เดือน พ.ย.นี้ โดยสินค้าหลักจะเป็นแบบประกันภัยรถยนต์ทุกประเภททั้งรถใหม่และเก่า ให้บริการกับฐานลูกค้าบริษัทที่คาดว่าสิ้นปีนี้จะมีประมาณ 1.5 แสนราย ซึ่งหากมีลูกค้าทำประกันชั้น 1 หรือรักษาเบี้ยต่ออายุได้ถึง 50% เฉลี่ยจะได้ค่าเบี้ยประกันคันละประมาณ 1.5 หมื่นบาท ก็จะได้เบี้ยประกันมากถึง 1,225 ล้านบาท 
“ในปีที่ผ่านมาเรายังมีรายได้จากค่าธรรมเนียมขายประกันไม่มากนัก เนื่องจากยังไม่ได้มีบริษัทโบรกเกอร์เป็นของตัวเอง แต่หลังจากนี้ต้องทำจริงจังมากขึ้น เพราะเป็นรายได้ที่ดีพอสมควร เช่น ถ้าเบี้ยประกัน 1.5 หมื่นบาท ค่านายหน้า 10% ก็มีรายได้แล้ว 1,500 บาท ซึ่งเรามีบริษัทประกันชั้นนำหลายแห่งให้ลูกค้าได้เลือกตามความพอใจ ส่วนประกันชีวิตก็ให้ บริษัท เมืองไทยประกันชีวิต รับหน้าที่ดำเนินงานแทน” นายอิสระ กล่าว